**A kanadai Rákóczi Alapítvány pályázatot hirdet**

**a 27. Diákok Határok Nélkül – Magyarságismereti Mozgótábor**

**programján való részvételre**

*Tölts egy élménydús kirándulást Magyarországon – ismerd meg múltunkat és járulj hozzá a jövő építéséhez – szerezz barátokat a régió országaiból*!

**A Magyarságismereti Mozgótábor célja:**

A táborba határon túli magyar fiatalok jelentkezését várjuk, akik a magyarországi körút során egymással szoros barátságokat köthetnek, mélyebben megismerkedhetnek a magyar történelemmel, kultúrával és művészetekkel, valamint kölcsönösen megoszthatják egymással és közkinccsé tehetik az otthonról hozott kulturális értékeket, népdalokat, verseket és táncokat!

**Helyszínek:**  Pécs, Miskolc (3-3 nap), Budapest (4 nap)

**Időpont:**  2023. június 29. – 2023. július 10.

**Szervezők:** II. Rákóczi Ferenc Alapítvány a Kárpát-medencei Fiatalokért (Magyarország)

                     Rákóczi Alapítvány (Kanada)

A részvétel díjmentes, minden költséget (utazás, szállás, étkezés, belépők) a Rákóczi Alapítvány fedez!

A pályázat benyújtásának határideje: **2023. április 14.**

**Pályázhatnak:**

azon tanulmányaikban eredményes, tehetséges, népünk történelme, hagyományai, irodalma és műemlékei iránt érdeklődő magyar fiatalok, akik a Kárpát-medence határon túli magyar területein élnek, valamint

* középiskolai, gimnáziumi, líceumi, szakközépiskolai tanulók,
* 15. életévüket 2023. június 27-ig betöltötték, de még nem töltötték be a 19. életévüket;
* korábban nem vettek részt Magyarságismereti Mozgótáborban;
* a megadott öt téma egyikét kidolgozzák és a határidőig benyújtják.

*\*Mindazok a határon túli magyar fiatalok is pályázhatnak, akik jelenleg valamely magyarországi középiskolában folytatják a tanulmányaikat.*

**Pályatételek:**

Dolgozd ki az alábbi pályatételek egyikét a következő lehetőségek közül választva:

* géppel (Times New Roman, 12-es betűtípus), vagy kézzel írva 2-4 oldal terjedelemben, VAGY
* prezentáció formájában: 10-15 dia, 6-10 perces videós előadás, VAGY
* készíts festményt, rajzot, videót, kisfilmet, írj verset, novellát, értekezést vagy akár egy innovatív dalt.

*\*Hosszabb szövegrészek szóról szóra történő másolását kérjük kerüljétek!*

1. **Petőfi Sándor emlékév**

A Magyar Országgyűlés 2022. szeptember 1. és 2023. augusztus 31. közötti időszakot Petőfi Sándor-emlékévvé nyilvánította, a magyar költészet egyik legkiemelkedőbb és legismertebb alakja születésének 200. évfordulója alkalmából.

Mit jelent ma számodra Petőfi Sándor? Ma miért küzdene? A költészetében megjelenő női és férfi szereplők milyen értékeket közvetítenek? Petőfi Sándor munkássága és élete milyen példát mutat számodra?

1. **Én és Magyarország**

Böszörményi Gyula József Attila-díjas kortárs magyar író 2022-ben vesztette életét. Életművében komoly szerepet kaptak valós események, nagy hangsúlyt fektetett Magyarország/Budapest hiteles korrajzának felépítésére.

Hogyan látod Budapest és Magyarország szerepét az életedben? Mit jelent számodra az anyaország és a főváros? Milyen érzés volt először ott járni vagy hogyan képzeled el az első látogatást?

1. **„Az én éveim” – avagy a kisebbségi lét kihívásai**

Hogyan éled meg mindennapjaidat a kisebbségi létben? Mi történt a te régiódban, környezetedben a születésed óta? Milyen kihívásokkal kell szembe nézned magyarként a többségi társadalommal szemben? Milyen előnyei vannak határon túli magyarnak lenni? Mi a véleményed a jövőt illetően? Hogyan lehet fejlődni/kibontakozni ott, ahol élsz? Hogyan tudod vagy lehet megmutatni a te kulturális örökségedet a környezetednek legyen az magyar, vagy más nemzetiségű?

Munkádban, akár humorral átszőve, bátran fogalmazz meg társadalomkritikát és vedd górcső alá a kisebbségi- és többségi társadalom problémáit is.

1. ***Azért vagyunk a világon, hogy valahol otthon legyünk benne* (Tamási Áron)**

Falum vagy városom múltja, jelene, jövője. Mutasd be a helyi kulturális eseményeket. Mik azok az aktuális kihívások, amellyel most szembenéz a településed? Milyen megoldást javasolnál ezekre? Milyen a nemzetiségi összetétele, kulturális és társadalmi élete? Mutasd be a helyi intézmények, közösségek, csoportok kezdeményezéseit. Neked milyen ötleteid lennének? Emeld ki, hogy te miben látod a falvak, illetve városok megtartóerejét és fontosságát a napjainkban. Mutasd be a helyi népszokásokat! Például hogyan ünneplitek a karácsonyt, hogyan búcsúztatjátok el a farsangot? Van-e olyan különleges népszokás, ami csak a te településedre, vidékedre jellemző?

Készíts interjút egy, vagy akár több olyan személlyel, aki a környezetedben a munkásságával a magyar öntudatot, hagyományokat ápolja és erősíti. Szólíts meg egy helyi vezetőt, idős embert, vagy a településed egy meghatározó személyiségét egy rövid ankét formájában.

1. **A háború hatása a mindennapjaimra – délvidéki és kárpátaljai pályázóink számára**

Több, mint 30 évvel ezelőtt 1991/92-ben tört ki a délszláv háború. A 2014 óta tartó orosz-ukrán konfliktus pedig 2022 februárjában szintén egy háborúba torkollott.

Délvidéki pályázóknak: Meséld el, hogyan hatott ki a környezetedre, a településedre és a mai életedre a háború. Hogyan (nem) vett részt a szülővárosod lakossága a harcokban? Készíts interjút egy olyan határon túli magyar személlyel, akinek az életében mély nyomot hagytak az események, vagy egy olyan személlyel, akit közvetlenül is érintettek az események és aktív szerepet vállalt a háború okozta nehézségek enyhítésében, a béke mielőbbi megteremtésében.

**A pályázathoz csatolni kell:**

1. bemutatkozást:

írásban (1-2 oldal), VAGY

videóban (3-5 perc), amely tartalmazza:

* elérhetőségeidet – levelezési és e-mail cím, telefonszám
* családi körülményeket
* eddigi tanulmányok, iskolák
* érdeklődési körök, szakkörök, versenyeken való részvétel
* közösségi szerepvállalások, hobbik, jövőbeli tervek
* miért jelentkezel a Magyarságismereti Mozgótáborba
* nyilatkozatot arról, hogy korábban még nem vettél részt a Magyarságismereti Mozgótáborban

Videós bemutatkozás esetén kérünk, írásos formában küldd el a következőket:

* elérhetőségeidet – levelezési és e-mail cím, telefonszám
* nyilatkozatot arról, hogy korábban még nem vettél részt a Magyarságismereti Mozgótáborban
1. ajánlólevél (2 db)

Egy tanárod, egy egyházi személyiség és/vagy egy közéleti személyiség írásos ajánlása arról, hogy megbízható, szorgalmas és kellőképpen motivált vagy a Magyarságismereti Mozgótáborban való részvételhez!

**PÁLYÁZAT BENYÚJTÁSA, ELBÍRÁLÁSA**

A hiánytalanul összeállított pályázat (pályamunka, bemutatkozás, 2 db ajánlólevél) **a területileg illetékes referensnek nyújtandó be** elsősorban elektronikusan, de beküldhető postai úton is.

DÉLVIDÉK esetében a következő elérhetőségek egyikére küldhető be a pályázati anyag:

Guci Mónika részére

e-mailben: rakoczidelvidek@gmail.com

postai úton: Ludas, 24418, Kosztolányi Árpád utca 108.

Šupljak, 24418, Kostolanji Arpada 108.

A borítékra ráírni:

27. Diákok Határok Nélkül – Magyarságismereti Mozgótábor, pályázati anyag

A pályázat benyújtásának határideje: **2023. április 14.**

A pályázatok beérkezését minden esetben visszaigazoljuk! A pályázatok elbírálásának ideje a beérkezett pályázatok mennyiségétől függ. A kiértékelés során egy előre egyeztetett időpontban sor kerülhet egy rövid online beszélgetésre is.

**Sikeres jelentkezést kívánunk!**

**Rákóczi Alapítvány**

[**www.rakoczialapitvany.hu**](http://www.rakoczialapitvany.hu)